**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/269-1/2021.

**1/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**Az önkormányzati nem lakás célú helyiségek és bérbe adott egyéb ingatlanok bérleti díjának emeléséről szóló 144/2020. PM. határozat visszavonása**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva az alábbi határozatot hozom:

A Tiszavasvári Város Önkormányzata tulajdonában lévő **nem lakás céljára szolgáló helyiségek**, valamint bérleti szerződéssel **bérbe adott egyéb ingatlanok** bérleti díjának felülvizsgálatáról szóló **144/2020. PM. határozatot visszavonom, azaz ezen bérlemények bérleti díja 2021. január 01. napjától nem kerül megemelésre.**

Fentiekre tekintettel jelen döntésemről tájékoztatom a nem lakás céljára szolgáló helyiségek, valamint bérleti szerződéssel bérbe adott egyéb ingatlanok bérlőit. A bérlők által aláírt, a bérleti díj 2021. január 01. napjától történő emeléséről szóló bérleti szerződés módosító okiratok kapcsán a szükséges intézkedéseket megteszem, azok visszamenőleges hatállyal történő megszüntetése, illetve hatályba lépése érdekében.

**INDOKOLÁS**

A lakások és helyiségek bérletéről, valamint az elidegenítésükre vonatkozó egyes szabályokról szóló 1993. évi LXXVIII. törvény 36. § (2) bekezdése rendelkezik az önkormányzat tulajdonában lévő helyiségek bérleti díjának határozattal történő megállapításáról.

A bérleményekre kötött bérleti szerződések szerint a bérbeadó fenntartja a jogot, hogy a bérleti díjat évente felülvizsgálja, és azt megemelje az előző év azonos hónapjához viszonyítva, a megelőző tizenkét hónap alatt bekövetkezett fogyasztói árindex változás mértékével.

Erre tekintettel a 144/2020. PM. határozatban döntöttem arról, hogy a nem lakás céljára szolgáló helyiségek, valamint bérleti szerződéssel bérbe adott egyéb ingatlanok bérleti díja 2021. január 01. napjától 3 %-kal emelkedik.

A Kormány a veszélyhelyzet ideje alatt az állami és önkormányzati bérleti szerződésekre vonatkozó eltérő szabályokról szóló **609/2020. (XII.18.) Korm. rendelete 1. § (2) bekezdésében** döntött arról, hogy „A **veszélyhelyzet megszűnését követő kilencvenedik napig** a nemzeti vagyonról szóló törvény rendelkezéseitől eltérően az állam vagy helyi önkormányzat tulajdonában lévő lakás tekintetében fennálló lakásbérleti szerződés, illetve az állami vagy **önkormányzati tulajdonú helyiség tekintetében fennálló bérleti szerződés tartalma nem módosítható úgy, hogy az a bérleti díj megemelését eredményezze.”**

Tekintettel arra, hogy a Kormány fenti rendelete a kihirdetését követő napon – azaz 2020. december 19-én lépett hatályba, és rendelkezéseit a hatálybalépését megelőzően kötött önkormányzati tulajdonú helyiségekre, valamint bérbe adott egyéb ingatlanokra vonatkozó bérleti szerződésekre is alkalmazni kell, ezért a nem lakás célú helyiségek, valamint bérleti szerződéssel bérbe adott egyéb ingatlanok 2021. január 01-től történő bérleti díj emeléséről hozott 144/2020. PM. határozat visszavonásáról döntöttem.

Magyarország Kormánya a veszélyhelyzet kihirdetéséről szóló 40/2020. (III.11.) Korm. rendeletével az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.

Tiszavasvári, 2021. január 11.

**Szőke Zoltán**

**polgármester**